Miss World 2001

Ang **Miss World 2001** ang ika-51 edisyon ng Miss World pageant, na ginanap sa Super Bowl ng Sun City Entertainment Center sa Sun City, Timog Aprika noong 16 Nobyembre 2001.

Pagkatapos ng kompetisyon, kinoronahan ni Priyanka Chopra ng Indiya si Agbani Darego ng Niherya bilang Miss World 2001. Ito ang unang beses na nanalo ang Niherya bilang Miss World. Nagtapos bilang first runner-up si Zizi Lee ng Aruba, habang nagtapos bilang second-runner-up si Juliet-Jane Horne ng Eskosya.

Mga kandidata mula sa siyamnapu't-tatlong mga bansa at teritoryo ang lumahok sa kompetisyong ito. Pinangunahan nina Jerry Springer at Claire Elizabeth Smith ang kompetisyon. Nagtanghal ang grupong Umoja sa edisyong ito.

## Kasaysayan 
thumb|250x250px|Sun City, ang lokasyon ng Miss World 2001

### Lokasyon at petsa 
Dapat sanang idaraos ang edisyong ito ng Miss World sa Londres, at ang *pre-recorded swimwear segment* ay gagawin sa Portugal. Gayunpaman, hindi nagpatuloy ang mga planong ito matapos hindi panumbalikin ng Channel 5 ang kontrata nito sa Miss World. Dahil dito, ang lokasyon ng kompetisyon ay napunta sa Durban, Timog Aprika, matapos pirmahan ng alkalde ng Durban na si Obed Mlaba ang kontrata upang idaos ang Miss World sa lungsod noong 9 Hulyo 2001. Sa Durban na rin ginawa ang *pre-recorded swimwear segment* ng mga kandidata.

Gayunpaman, bagama't nakamtan na ng Durban ang mga karapatan na idaos ang kompetisyon, hindi natuloy ang mga planong idaos ang Miss World sa Durban, at nalipat ang lokasyon ng kompetisyon sa Sun City, Timog Aprika.

### Pagpili ng mga kandidata 
Ang mga kandidata mula sa siyamnapu't-tatlong bansa at teritoryo ay napili upang lumahok sa kompetisyon. Tatlong kandidata ang nailuklok matapos ang pag-urong ng orihinal na kandidata.

#### Mga pagpalit 
Pinalitan ni Jeisyl Amparo Velez si Miss Mundo Colombia 2001 Karol Inés de la Torre upang kumatawan sa Kolombya dahil sa mga paratang na siya ay kasal na. Pinalitan ng *runner-up* ng Miss České republiky 2001 na si Andrea Fišerova si Miss České republiky 2001 Diana Kobzanová matapos nitong lumitaw para sa isang pornograpikong magasin.

#### Mga unang pagsali, pagbalik at pag-urong 
Lumahok sa unang pagkakataon ang bansang Malawi, at bumalik sa edisyong ito ang mga bansang Hawaii na huling sumali noong 1959; Antigua at Barbuda na huling sumali noong 1991; Tsina na huling sumali noong 1994; Masedonya na huling sumali noong 1996; Uganda na huling sumali noong 1997; Nikaragwa na huling sumali noong 1998; at Guyana, Letonya, Sint Maarten, at Taylandiya na huling sumali noong 1999.

Hindi sumali si Kiara Sherman ng Bahamas dahil sa kakulangan sa pag-eensayo. Hindi sumali si Anna Stychinskaya ng Biyelorusya dahil hindi ito pasok sa *age limit* ng Miss World. Hindi sumali sina Fatima St. Jago ng Curaçao at Maj Petersen ng Dinamarka dahil sa kakulangan sa kalangbahala. Kalaunan, lumahok si Petersen sa Miss World 2003. Hindi sumali sina Claudia Sarti Sturge ng Guwatemala at Gulmira Makhambetova ng Kasakistan dahil sa hindi isiniwalat na dahilan. Hindi sumali si Nadezhda Corcimari ng Moldabya dahil hindi rin ito pasok sa *age limit* ng Miss World. Kalaunan ay pinalitan siya ni Diana Spatarel bilang kinatawan ng Moldabya, ngunit hindi rin ito nagpatuloy dahil sa suliranin sa kaniyang visa. Hindi sumali ang mga bansang Honduras, Litwanya, Nepal, Paragway, Sri Laka, at Taywan sa edisyong ito matapos na mabigo ang kanilang mga organisasyong pambansa na magdaos ng kompetisyong pambansa o magtalaga ng kandidata.

Hindi tumuloy sina Miss Egypt World 2001 Sally Shaheen at Miss Uzbekistan 2001 Olesya Loshkareva sa kompetisyon dahil sa kawalang-tatag ng Gitnang Silangan bunsod ng mga pag-atake ng mga terorista noong Setyembre 11 sa New York. Hindi rin tumuloy si Miss Swaziland 2001 Glenda Mabuza dahil hindi makaabot  sa isang kasunduan ang mga tagapag-ayos ng Miss Swaziland tungkol sa lisensya para sa Miss World.

## Mga resulta 
thumb|Mga bansa at teritoryong sumali sa Miss World 2001 at ang kanilang mga pagkakalagay.

### Mga pagkakalagay 
### Mga *Continental Queens of Beauty* 
### Mga natatanging parangal 
## Kompetisyon 
### Pormat ng kompetisyon 
Sa unang pakakataon sa kasaysayan ng Miss World ay maaaring bumoto ang madla upang makapasok ang kanilang mga kandidata sa *semi-finals*. Maaaring lumahok ang mga manonood sa pagboto sa programang *U Decide* na umere sa telebisyon isang linggo bagong ang pangwakas. Habang pinapakilala ang bawat kandidata, mayroong kodigo sa pagboto na lalabas, at ang kodigong iyon ang gagamitin para bumoto gamit ang telepono. Pagkatapos ng programa, iipunin ang lahat ng mga boto sa bawat bansa na siyang katumbas ng 50% ng puntos para sa *swimwear segment*. Ang kalahati ng 50% ay ibibigay ng komite sa pagpili. Upang maging mabisa ang boto, tatlong magkakaibang kodigo ng tatlong kandidata ang kailangang ilagay sa boto.

Sa pangwakas na kompetisyon, ipinarada ng lahat ng mga kandidata ang kanilang mga *evening gown* na gawa ng isang taga-disenyo sa kanilang bansa, kasabay ng kanilang *pre-recorded swimwear segment* na ginawa sa Timog Aprika. Pagkatapos nito, sampung *semi-finalist* ang napili para sa *personal interview round*, at limang pinalista ang napili para sa *question-and-answer round*. Pagkatapos nito ay inanunsyo ang dalawang runner-up at ang bagong Miss World.

### Komite sa pagpili 
* Ashok Amritraj – Indiyano-Amerikanong prodyuser ng pelikula
* Elliot M. Cohen – Ingles-Israeling tagapaglathala ng musika
* Ben de Lisi – Amerikanong taga-disenyo
* Fiona Ellis – *Recruiting director* ng *Models One*
* Jo Elvin – Patnugot ng *Glamour Magazine*
* Bruce Forsyth – Ingles na tagapaglibang
* Zindziswa Mandela – Pilantropo, anak ni Nelson Mandela
* Julia Morley CBE – Tagapangulo at punong ehekutibo ng Miss World Organization
* Terry O’Neill – Ingles na litratista

## Mga kandidata 
Siyamnapu't-tatlong kandidata ang lumahok para sa titulo.

## Mga tala 

## Mga sanggunian 
## Panlabas na kawing 
* 

Kategorya:Miss World